Der er indsamlingsbøsser fyldt til randen med klirrende mønte på Røde Kors' kontorer.

22.000 danskere har søndag banket på døre og været på gaden for at samle ind til verdens flygtninge. I alt har de fået mere end 25 millioner kroner ind - og det er det største beløb Røde Kors nogensinde har samlet ind i en landsindsamling.

- Jeg er en rigtig, rigtig glad mand. Jeg er så stolt over den tillid, Danmark har vist Røde Kors og alle de tusindvis af frivillig, der har været ude og samle ind, siger Anders Ladekarl, generalsekretær i Dansk Røde Kors.

Læs også : Nødhjælpsorganisationer: Pengene strømmer ind til flygtninge

- Det betyder, at vi kan sætte mere hjælpearbejde i gang i nærområderne i og omkring Syrien. Vi kan dele mere mad ud. Vi kan hjælpe i Yemen, Afghanistan og andre steder, hvor vi har manglet penge. Vi kan gøre rigtig meget godt for 25 millioner kroner, siger han.

Der var 8.000 flere frivillige indsamlere på gaden i år end ved sidste års landsindsamling.